Buhari ba Allah ba ne, tsige shi za mu yi – Jagaba - BBC News Hausa
Buhari ba Allah ba ne, tsige shi za mu yi – Jagaba
https://www.bbc.com/hausa/labarai-44383649
Image caption Shugaba Muhammadu Buhari na neman wa'adi na biyu a zaben 2019
Wani dan majalisar wakilan Najeriya ya bayyana cewa babu abun da ake fama da shi a mulkin Shugaba Muhammadu Buhari da ya wuce yunwa da bakar wahala.
Kalaman Jagaba Adams Jagaba, wanda ke wakilatar Kachia da Kagarko daga jihar Kaduna, na zuwa ne bayan da majalisun kasa suka ka yi barazanar daukar mataki kan shugaban idan bai aiwatar da kudurorin da suka zartar ba.
A ranar Talata ne majalisun dokokin kasar suka amince da wasu kudurori 12 da suka ce wajibi ne gwamnatin Muhamadu Buhari ta aiwatar da su ko kuma su dauki mataki.
Sai dai har yanzu babu wani martani da fadar shugaban kasar ta mayar.
Amma rahotanni sun ambato wani dan majalisa mai goyon bayan shugaban, Muhammed Gudaji Kazaure, na cewa an dora wa wasu takwarorinsa alhakin fara yunkurin tsige shugaban, amma ba za su "bari ya yi tasiri ba".
Majalisa za ta 'dauki mataki kan Buhari'
Tsoffin 'yan sabuwar PDP sun fasa ganawa da Osinbajo
Mista Jagaba ya ce idan har Shugaba Buhari bai aiwatar da kudurorin da suka bukata ba to za su tsige shi a bisa tsarin kundin mulkin kasa.
Ya kara da cewa ba sa shakkar yiwuwar hakan don "Buharin ba Allah ba ne kuma bai yi kama da Annabi ba, duk inda ya yi kuskure za mu take shi" in ji dan majalisar.
Ku latsa hoton da ke kasa don sauraron hirar Adams Jagaba da Yusuf Tijjani na BBC:
Bayanin Jagaba Adams kan Buhari
Zaman da majalisun dokokin suka yi dai na zuwa ne a lokacin da rashin jituwa ke kara fitowa fili tsakanin gwamnatin Muhammadu Buhari da kuma shugabannin majalisar.
Jerin kudurorin da suka cimma a zaman:
Hakkin mallakar hoto TWITTER/THE SENATE
A daina tsangwama da kuma muzguna wa wadansu 'yan majalisa
Ya daina sanya baki kan al'amurran da suka shafi majalisar
Kuma ba sa goyon shugabancin Sufeto Janar na 'yan sanda Najeriya Ibrahim Idris
A ranar Litinin 'yan sandan kasar suka gayyaci Shugaban Majalisar Dattawa Sanata Bukola Saraki domin amsa tambayoyi kan zargin daukar nauyin 'yan fashi da makami a mahaifarsa ta jihar Kwara.
Sai dai daga bisani Sanata Saraki ya ce sun shaida masa cewa sun janye gayyatar, kawai suna bukatar "ya amsa ne a rubuce".
Rahotanni sun kuma ce an rage yawan jami'an tsaron farin kaya da ke bin tawagar Saraki da kuma Kakakin Majalisar Wakilai Yakubu Dogara, da kuma mataimakansu.
Wannan batu ne kuma ya sa kungiyar tsoffin 'yan sabuwar PDP, wacce Saraki da Kakakin Majalisar Wakilai Yakubu Dogara ke kan gaba a ciki, suka ce sun dakatar da tattaunawar da suke yi da gwamnatin kasar da kuma jam'iyyar APC.